[Luister] Poppie sing laaste liedjie vir haar paPoppie van der Merwe (Foto: Facebook) Poppie se biologiese pa is net toegelaat om Sondae met sy twee kinders oor die telefoon te praat en “het so na hulle verlang” dat hy soms hul oproepe opgeneem het sodat hy na hul stemme kon luister as hy verlang. Min het Christo van der Merwe (38) van Westonaria aan die Wes-Rand geweet toe hy op 31 Julie só ŉ oproep maak, dit die laaste keer sou wees wat hy sy driejarige dogtertjie se stem sou opneem terwyl sy vanuit Orania vir hom ŉ liedjie sing. Sy is drie maande later in ŉ hospitaal in Brits dood en die opname is al wat hy van haar oor het. In die gesprek sê die twee onder meer hulle is lief vir mekaar en Poppie sing in haar fyn stemmetjie, wat soms onduidelik uitkom, “Hansie Slim”. Cobus Ludick, van die ondersteuningsgroep Justice for Poppie, wat as Christo se woordvoerder optree, het Dinsdag aan Maroela Media gesê mense het Christo ná Poppie se dood daarvan beskuldig dat hy nie omgegee het of betrokke genoeg was by sy twee kinders nie. Christo van der Merwe tydens hofveriggtinge. Foto: Phillip Bruwer Christo en Poppie se ma, Louisa Koekemoer (45), is vroeër geskei en het ook ’n vyfjarige seun. Christo se kontak met Poppie en haar broer is gereguleer ingevolge ŉ beskermingsbevel. “Ons het besluit om die opname van hul laaste telefoongesprek, wat opgeneem is, bekend te maak om te bewys hy [Christo] het sy bes gedoen om kontak met sy kinders te hê en dat hy lief is vir hulle,” het Ludick gesê. Ludick verduidelik Christo is net Sondae toegelaat om met sy twee kinders te praat en het soms die oproepe opgeneem om gereeld daarna te luister. “Dit was ŉ moeilike tyd vir hom. Die maatskaplike werker in Orania het hom en ouma en oupa twee keer toegelaat om sy kinders daar te besoek. Hulle het al die pad van Vryburg af gery en dan kon hulle die kinders net vir 5 tot 10 minute onder ŉ koelteboom sien. Ouma Carla sê altwee kere wat hulle daar gestop het, het Poppie se boetie uit opgewondenheid geskree ‘Dis my oupa se kar’. Poppie het altyd reguit na haar pa toe gehardloop as sy hom sien,” het Ludick gesê. Christo het nie meer kontak met Poppie se boetie nie, aangesien die seun nou in ’n plek van veiligheid is. Ludick het gesê hulle het wel deur maatskaplike werkers verneem dit gaan goed met hom. Maroela Media het laat in Oktober die nuus gebreek van Poppie se tragiese dood, wat skokgolwe deur die land gestuur het. Sy is die aand van 25 Oktober na ŉ hospitaal in Brits gehaas, nadat haar stiefpa, Kobus Koekemoer (43), haar vermoedelik aangerand het. Die Koekemoer-egpaar het toe reeds vanuit Orania na ŉ kleinhoewe in Mamogaleskraal naby Brits verhuis. Poppie is kort ná haar aankoms by die hospitaal dood verklaar. Kobus is kort daarna vir Poppie se moord in hegtenis geneem. Die patoloog het tydens Koekemoer se borgtogaansoek in November in die Brits-landdroshof sy bevinding van die nadoodse ondersoek bekend gemaak. Volgens die patoloog was die hoofoorsaak van Poppie se dood ŉ harde hou teen haar kop. Die patoloog het verder bevind Poppie het ronde kneusplekke aan albei hande, voorarms en voete gehad en albei haar oorskulpe was gekneus, “wat dui op oormatige aanranding van die kind”. Die patoloog het ook aangedui daar was bloed aan die onderkant van Poppie se skedel en bloeding aan die linkerkant van haar brein. Louisa is op 15 Desember omstreeks 15:00 by haar huis in Mamogaleskraal in hegtenis geneem. Albei staan tereg op aanklag van moord en hul borgtogaansoeke was onsuksesvol. Hul saak is tot 25 Januarie uitgestel wanneer Louisa en Kobus se sake saamgevoeg sal word. Albei bly in aanhouding. Luister die gesprek bo aan die berig. Lees alle vorige berigte oor Poppie van der Merwe op Maroela Media.